Instruction: Fes un resum que doni una visió general concisa de la informació més rellevant d'aquest text en les seves pròpies paraules.

Context:
El Congrés dels Diputats està preparat per debatre la cinquena moció de censura del període democràtic, i el PP es resisteix a revelar el sentit del seu vot.
El líder de Vox, Santiago Abascal, no té cap opció de fer triomfar la iniciativa contra el govern de Pedro Sánchez, però amb el moviment, el partit d'ultradreta guanya presència mediàtica i situa el PP davant un atzucac polític.
Quan dijous es voti la moció de Vox, la formació de Pablo Casado té dues opcions, un 'no' a la iniciativa o una abstenció.
Al partit no hi ha consens sobre quina és la solució òptima, atès que les dues alternatives no estan exemptes de riscos.
Tot i el fracàs assegurat de la moció de Vox, el cert és que la maniobra ha incomodat el PP des que el cap de files de la formació ultra va anunciar-la per sorpresa al Congrés a finals de juliol, tot eclipsant el debat sobre la cimera europea que va aprovar els fons de reconstrucció.
El secretari general dels populars, Teodoro García Escudero, va córrer a criticar que servia per "salvar el soldat Sánchez", mentre la formació ultra instava a la "responsabilitat" del partit de Casado per votar la moció.
Des que Vox va irrompre a les institucions i, sobretot, des de l'inici de la crisi sanitària, el partit ultra ha condicionat l'agenda política amb un dur missatge que titlla de "tirà" Sánchez i s'oposa a les restriccions de drets per combatre la pandèmia, convocant fins i tot caravanes de protesta durant l'estat d'alarma.
La por de regalar la bandera de l'oposició al partit ultra ha empès Casado a mantenir una oposició sense treva a les mesures del govern espanyol.
Una estratègia que té com a màxim exponent la guerra oberta del govern de Díaz Ayuso contra la Moncloa, que podria reviscolar amb la fi de l'estat d'alarma a la comunitat aquest dissabte.
perfil
Ignacio Garriga, l'ultra que vol treure els queixals a Cs i el PP
Només el color de pell contrasta amb el perfil del votant que busca Vox; el cap de llista al Parlament és lleial a l'ortodòxia d'Abascal i Ortega Smith
En clau catalana, la moció brinda protagonisme mediàtic al candidat a les eleccions al Parlament del 14-F, Ignacio Garriga.
Serà l'altre protagonista de Vox en el debat, amb la tasca de defensar els motius de la moció.
La tria de Garriga busca augmentar el grau de coneixement del dirigent davant una contesa electoral en què disputarà una franja considerable de vots amb la candidatura del PP català que encapçala Alejandro Fernández.
El candidat de Vox a les eleccions catalanes defensarà la moció de censura
Per evitar el protagonisme de l'extrema dreta, el portaveu d'ERC al Congrés, Gabriel Rufián, ha plantejat boicotejar la moció evitant que els altres grups parlamentaris participessin en el debat.
"El millor hauria sigut, en aquesta moció de censura, no parlar. (...) però si no ho compren el PSOE i Podem no té cap sentit", ha lamentat.
De les quatre mocions de censura anteriors presentades al Congrés, només va reeixir la que va catapultar Sánchez a la Moncloa el 2018.
Totes les anteriors buscaven desgastar el govern de torn i projectar la imatge dels candidats.
El primer a emprar el mecanisme va ser Felipe González el 1980 contra Adolfo Suárez, dos anys abans de la victòria socialista.
Set anys després, amb la moció contra González, el líder d'Aliança Popular, Antonio Fernández Mancha, sortia tan afeblit que poc després perdia el lideratge del partit.
El precedent més similar a la moció de Vox és la que va presentar Podem el 2017 per censurar el govern de Mariano Rajoy.
Pablo Iglesias, com ara Abascal, aprofitava la tribuna de la Cambra Baixa per erosionar el partit amb què es disputava una porció notable dels votants, que en el cas dels morats era el PSOE.
I l'encarregat de fixar la posició socialista era José Luis Ábalos, que com Casado, fins l'últim moment no va revelar el sentit del vot, una abstenció.
Amb els papers canviats, la disputa per l'hegemonia s'ha traslladat al camp de la dreta, i així ho revela la bel·ligerància dels populars pel que fa a la moció.
Gamarra ha assegurat aquest dimarts que "l'únic espanyol content amb la moció de censura és Sánchez".
Una enquesta d'El Español de diumenge passat apuntava un repunt de sis escons del partit ultra que ampliaria l'avantatge del PSOE sobre el principal partit de l'oposició.
La moció desvia el focus de les discrepàncies entre els socis del govern de coalició
La moció, a més, desvia el focus de qüestions incòmodes com ara la possible imputació de Pablo Iglesias per l'anomenat cas Dina.
La cohesió de l'executiu es visualitzarà amb la intervenció d'Iglesias al faristol del Congrés com a vicepresident del govern espanyol, segons ha avançat El Independiente.
Això permetrà que intervingui en el debat sense límit de temps, i no amb el temps marcat com si comparegués per fixar la posició del grup parlamentari.

Response: Tot i que la moció de censura de Vox té el fracàs assegurat, el PP es troba en una situació incòmoda. Vox continua amb la seva funció principal des que va entrar a les institucions, intentant acabar amb el govern de Sánchez. Per a Rufián, la millor solució hauria estat ignorar Vox i la seva moció de censura.


Instruction: Fes un resum que doni una visió general concisa de la informació més rellevant d'aquest text en les seves pròpies paraules.

Context:
Després d'haver-li obert les portes de bat a bat a Vox per governar plegats si els números ho permetien, el líder del PP, Pablo Casado, ha definit per primera vegada el partit de Santiago Abascal com a "extrema dreta".
La davallada històrica dels populars i la urgència d'haver d'afrontar unes eleccions municipals, autonòmiques i europees en menys d'un mes, han abocat Casado, pressionat pels barons territorials, a consumar un gir exprés de la seva estratègia per evitar una nova debacle el 26 de maig.
El discurs radicalitzat de Pablo Casado no ha obtingut rèdit electoral i la cúpula popular, submergida en plena crisi interna, pretén fer un gir estratègic desmarcant-se tant d'Albert Rivera com de Santiago Abascal.
Els barons territorials han expressat la seva preocupació i han demanat que es prenguin mesures amb caràcter immediat.
"El PP és l'únic partit de centre-dreta", ha proclamat durant una roda de premsa en què ha repartit estopa contra Ciutadans i contra Vox després d'haver-los convidat en campanya a governar plegats si sumaven.
Els populars ho tenen calculat: 1,1 milions dels seus votants van optar aquesta vegada per Ciutadans, mentre que 1,3 milions de suports se'ls va embutxacar Vox.
"El PP és l'únic partit de centre-dreta"
La reunió de la direcció, agitada i de tres hores, ha conclòs amb una nova direcció de campanya -el vicesecretari d'Organització, Javier Maroto, no capitanejarà l'estratègia malgrat que serà a l'equip com a membre nat- i amb un canvi de discurs evident.
"El PP és l'únic partit de centre-dreta", ha reivindicat Casado.
Als d'Albert Rivera els ha definit com a "socialdemòcrates disfressats de liberals".
La diagnosi dels resultats que fa Casado no és que s'hagin ancorat a un discurs radical, sinó que els companys de viatge amb qui hauria volgut formar govern s'han dedicat a atacar a un PP que "mai ha deixat d'estar centrat".
Els populars fan ara esforços per negar que estan rectificant.
"Hi ha partits que celebren les derrotes i que Sánchez segueixi al poder", ha lamentat, i ha afegit: "No vam sabem veure que érem l'adversari de Cs i Vox i ens vam centrar en anar contra Sánchez.
El "vot inútil" a Vox
Pel que fa a Vox, ha dit que tampoc li preocupava la governabilitat amb un programa que ha definit com a "populisme de dretes" que quedarà "retratat" en les aliances que es faran després de les eleccions europees.
En tot cas, Casado ha burxat en el "vot inútil" que ha rebut Vox perquè 500.000 vots no han obtingut representació parlamentària i quatre milions s'han quedat sense senador.
Casado ha negat que el seu lideratge hagi estat qüestionat a la reunió de l'executiva i ha tret pit de ser l'únic president del partit que ha estat escollit a través d'unes primàries.
El seu, ha subratllat, pretén ser un mandat de quatre anys.
També ha assegurat que el partit surt "unit", malgrat que hi ha barons territorials com el gallec Alberto Núñez Feijóo que han reclamat un canvi de rumb urgent.
García Egea i Maroto no dirigiran les campanyes del 26-M
Els dirigents de l'executiva popular han arribat a Génova sense amagar la seva preocupació però conscient dels costos d'obrir ara una crisi interna.
"Seria irresponsable obrir ara la caixa dels trons", ha dit a les portes de la seu l'exministre Jorge Fernández Díaz sabedor de com de contraproduent podria ser qüestionar el recent lideratge de Casado de cara a les eleccions que se celebraran en menys d'un mes.
Tot i això, els mals resultats als comicis espanyols ja han passat factura a nivell intern: el secretari general, Teodoro García Egea, i el vicesecretari d'Organització, Javier Maroto, no dirigiran l'equip de campanya del PP.
La de les europees la dirigirà l'exministra Isabel García Tejerina i la de les municipals i autonòmiques la liderarà Cuca Gamarra, alcaldessa de Logronyo.
Fonts populars neguen que hagin estat "apartats" i argumenten que "mai es repeteix director" de campanya i que, en tot cas, tant Maroto com García Egea, són membres nats d'aquest òrgan.

Response: Després dels darrers resultats electorals, Casado intenta rectificar i assegura que el veritable enemic no era el PSOE, sinó Cs i Vox. Als primers els ha qualificat de "socialdemòcrates disfressats de liberals", als segons d'"extrema dreta", i al seu propi partit de "centredreta". Tot i els resultats, assegura que es manté positiu per al 26-M.


Instruction: Fes un resum que doni una visió general concisa de la informació més rellevant d'aquest text en les seves pròpies paraules.

Context:
Meritxell Batet no ho compra però, després del fiasco andalús, el diagnòstic del doctor Borrell guanya adeptes entre els quadres del PSOE.
L’ibuprofèn no funciona, diu Borrell, i Pedro Sánchez endureix el to a l'espera d'una última oportunitat d'entesa durant la visita que aspira a fer al president de la Generalitat el dia 21 aprofitant la reunió del Consell de Ministres a Barcelona.
Una reunió amb aires de cimera que marcarà un punt d’inflexió al tram final de la legislatura.
L’èxit o el fracàs de la trobada es mesurarà en termes de sintonia, més que no pas d’acords concrets, i tots dos governs són conscients que fixarà les condicions del tauler de joc dels pròxims mesos.
Sánchez hi arriba tocat.
D’ençà del discurs de Felip VI, l’eix de la política espanyola s’ha desplaçat a favor de les tesis de José María Aznar, i el vell PSOE ha comprat el veredicte de Susana Díaz, que atribueix els 400.000 vots desapareguts a l’estratègia a Catalunya, i no a la corrupció, el cansament de 26 anys de govern o la gestió de la presidenta andalusa.
Tan és que Carles Campuzano i Joan Tardà s’esforcin a mostrar una mà estesa al ple del Congrés.
Els barons socialistes opten per la via més rendible i prefereixen parlar de la il·legalització dels independentistes abans que defensar la gestió del seu executiu.
Esperen que un nou xoc posi punt i final a la política de distensió que entela les seves campanyes.
El president espanyol sap té poques opcions de final feliç de legislatura: confiar en una moderació de l’independentisme a partir del dia 21 –difícil amb presos en vaga de fam, Quim Torra com a president i a les portes del judici de l’1-O-, o modificar la seva partitura per aguantar l’embranzida de la dreta.
A aquestes alçades ja sap que els reis d'Orient no vindran.
No hi haurà pressupostos, i les polèmiques protagonitzades pel president de la Generalitat i els CDR –degudament amplificades a Madrid- destrossen el seu flanc esquerre.
És la soledat de l’enèsim president espanyol atrapat pel conflicte català.
Amb aquest panorama, Sánchez fa setmanes que busca una pista d’aterratge al calendari per convocar eleccions.
Març, maig (coincidint amb les autonòmiques) o la tardor.
El desastre andalús ha fet que es replantegi la primera opció -la preferida del ministre Ábalos- i la segona guanyi punts: un superdiumenge el 26 de maig amb eleccions europees, locals, autonòmiques i generals.
Fins a sis urnes diferents a alguns punts de l’Estat.
L’objectiu del superdiumenge: aprofitar la tirada dels seus barons, que obtenen en alguns casos un 5% més de percentatge de vot a les autonòmiques que no pas ell a les espanyoles, per provar d’aconseguir paperetes.
Una possibilitat que neguiteja enormement els candidats autonòmics del PSOE, que volen evitar com sigui la fotografia compartida, però rendible per a un líder en hores baixes disposat a pagar el favor fent concessions en l’orientació a Catalunya.
És el que tem el PP, que creu que el president espanyol és capaç de trobar una excusa i activar el 155 per quadrar el cercle, sintonitzar de nou amb els votants perduts i recuperar lligams amb els barons de cara a les eleccions.
I sobretot per arrabassar a la dreta la joia de la corona –i únic argument- de la seva campanya: la duresa a Catalunya.
Tingui o no motiu per posar-lo en marxa, PP i Cs estarien obligats a donar suport al seu comandament en una intervenció llargament demanada pels dos partits.
Sánchez, l’”amic” dels colpistes, ara liderant el trio 155.
Els temors de la dreta -i desitjos d’una part del PSOE- però, topen amb un mur important: Sánchez sap que, passi el que passi, després de les pròximes eleccions no podrà governar amb cap dels tres partits de l'oposició.
L’antic affair amb Cs és història, i el líder socialista estarà condemnat a entendre’s de nou -si suma- amb Podem, ERC, PDECat i PNB, quatre formacions que no li perdonarien una reactivació del 155.
Al president espanyol li queda l’opció de rebutjar el marc mental de l’anticatalanisme i fer passos valents per desplegar l’Espanya federal que somniaven els socialistes de Suresnes.
A l’horitzó, una jugada ja parlada amb sectors d’ERC i de Podem: una nova fornada de tripartits municipals com a primer pas per a un acord a la Generalitat que permeti ajornar el conflicte i li garanteixi estabilitat a Espanya.
Es tracta de deixar l’ibuprofèn a la farmaciola i articular, per fi, una autèntica recepta d’Estat.

Response: Sánchez espera poder trobar solucions al conflicte català durant la seva propera reunió amb la Generalitat el dia 21. Sánchez sap que és un tema difícil a causa de l'actual situació dels presos polítics, que estan en vaga de fam, però també és conscient de la situació dels socialistes de cara al 26-M.


Instruction: Fes-me un resum que doni una visió general concisa de la informació més rellevant del text següent en les seves pròpies paraules.

Context:
Elsa Artadi i Eduard Pujol s'han reunit aquest dijous amb el nou president del Parlament, Roger Torrent, per proposar Carles Puigdemont com a candidat a la Generalitat de cara al debat d'investidura.
"Estem tractant a nivell tècnic i jurídic el concepte de la immunitat, i de moment no hi ha cap contacte amb la Fiscalia", ha assegurat Artadi, que va ser directora de campanya del candidat a la reelecció.
Segons ella, la immunitat que tenen els diputats fa que només puguin ser detinguts en cas d'estar cometent en aquell precís instant una activitat criminal.
D'aquesta manera, no ha descartat una investidura presencial, tot i que ara mateix és l'opció amb més complicacions legals.
"La reunió [amb Torrent] ha estat cordial i efectiva.
Hem fet allò que volíem fer, expressar que tenim candidat i que tenim la intenció que el candidat Puigdemont sigui el nou president de la Generalitat abans que acabi el mes de gener", ha apuntat Pujol, que ha defensat la restitució del Govern i l'aixecament del 155.
"Hi ha l'obligació de defensar els 135 diputats electes al Parlament, i 8 no van poder assistir al ple de constitució.
Això vol dir que en la sessió constitutiva van deixar d'estar representats 150.000 ciutadans", ha apuntat el diputat de Junts per Catalunya.
En aquest sentit, Pujol ha recalcat que "si som un sol poble, som un sol Parlament".
"No hi ha diputats de primera, no hi ha d'haver diputats de segona", ha recalcat.
Per tant, en la reunió amb Torrent han plantejat que els diputats exiliats i empresonats participin a través del seu vot delegat en els plens del Parlament.
El diputat de Junts per Catalunya també ha volgut deixar clar que l'1-O ha de ser un dels punts clau de record de la propera legislatura.
"En som marmessors", ha apuntat Pujol, que debuta -com Artadi- aquests dies al Parlament.
Suport d'ERC al candidat
Raül Romeva ha estat l'encarregat de fixar la posició d'ERC després de la reunió que han mantingut els republicans amb el nou president del Parlament, Roger Torrent, de cara al debat d'investidura.
En tot cas, però, l'última paraula la tindrà la mesa.
Romeva assegura que l'opinió dels lletrats no és vinculant i assenyala que la decisió sobre la investidura a distància recaurà sobre la mesa
Romeva no s'ha volgut pronunciar directament sobre la investidura telemàtica, però ha volgut deixar clar que els informes dels lletrats -contraris a fer el debat a distància- no són "vinculants".
"Tenim pressa per superar el 155.
El país té una urgència que s'ha de traduir en una sèrie de decisions que ens han de permetre superar aquest estat", ha indicat el dirigent d'ERC en una compareixença a la sala de premsa del Parlament.
El grup republicà ja ha demanat la delegació de vot dels diputats que són a l'exili -Toni Comín i Meritxell Serret- de cara al debat d'investidura.
El dirigent republicà no ha volgut pronunciar-se sobre la possibilitat que Junts per Catalunya presenti un altre candidat.
De moment, la llista presidencial no té intenció de posar damunt la taula alternatives, malgrat que hi ha sectors de l'independentisme que debaten soterradament sobre si cal posar un altre nom al capdavant de la Generalitat en cas que la investidura de Puigdemont sigui tècnicament inviable.
Desplaçaments a Brussel·les i Estremera?
Romeva ha indicat que el primer que han fet ha estat posar-se a la disposició de Torrent.
"Farà la feina amb total solvència.
És important posar en valor la celeritat amb la qual s'ha posat en contacte amb tots els grups", ha indicat el conseller d'Exteriors.
Ha deixat oberta la possibilitat que el president de la cambra viatgi a Brussel·les per reunir-se amb Puigdemont, i que es desplaci fins a les presons de Soto del Real i Estremera per reunir-se amb Oriol Junqueras, Joaquim Forn i Jordi Sànchez.
"Els drets dels diputats han de ser garantits en tots els sentits", ha indicat Romeva, que va sortir de la presó el 4 de desembre després d'un mes i dos dies engarjolat a Estremera.
En la primera reunió de la mesa ja es va posar damunt la taula que calia trobar ben aviat una solució per tal que els vuit diputats absents -exiliats o a la presó- puguin participar amb normalitat dels plens.

Response: Artadi i Pujol s'han reunit amb Torrent per expressar la idea d'investir Puigdemont a partir de la immunitat parlamentària. També han explicat que cal la delegació de vot dels diputats empresonats i exiliats, de manera que tots els catalans segueixin estant representats. Alguns debaten l'opció d'un altre candidat a la presidència per si la de Puigdemont és inviable.


Instruction: Fes-me un resum que doni una visió general concisa de la informació més rellevant del text següent en les seves pròpies paraules.

Context:
Junts pel Sí ha demanat "no posar el focus ni el debat" sobre els Mossos d'Esquadra després que la CUP hagi criticat "l'actitud proactiva" del departament d'Interior en la "persecució de l'independentisme" i "criminalització" de la crema de fotografies del rei espanyol per part de l'Estat.
"A l'Administració li pertoca fer complir la llei, i als partits polítics, canviar les lleis que no són prou justes o que no s'adeqüen a la realitat política i social del país", ha ressaltat Roger Torrent.
En roda de premsa, el portaveu adjunt de JxSí al Parlament ha explicat que treballen amb la CUP per arribar a "punts d'entesa" per tal de transaccionar la majoria de punts de la moció que reclama sancions per als agents dels Mossos que "vulneren" els drets humans.
La Fiscalia de l'Audiència Nacional ha demanat investigar cinc persones per la crema de fotografies del rei espanyol durant la Diada de l'Onze de Setembre.
A través d'un comunicat, la CUP ho emmarca en "l'estratègia repressiva de l'Estat contra la llibertat d'expressió".
A més, ha criticat "l'actitud proactiva" del departament d'Interior, que és qui va remetre a la fiscalia l'informe que ha acabat desencadenant el procediment penal.
Des de Junts pel Sí, Roger Torrent ha dit que és "evident" que hi ha una judicialització de la vida política des de l'Estat i ha constatat que els funcionaris -també els Mossos- han de fer complir la llei.
"No podem posar el focus en els Mossos sinó en els partits polítics, que som els encarregats de canviar les lleis", ha afirmat.
D'altra banda, la CUP presentarà aquest dijous al ple del Parlament una moció que planteja diverses mesures en relació amb la investigació, detecció i sanció de possibles vulneracions de drets humans per part dels cossos policials a Catalunya.
Entre d'altres punts, insta el Govern a expulsar del cos dels Mossos d'Esquadra als agents condemnats per l'homicidi de Juan Andrés Benítez i demana que es continuï investigant el cas d'Ester Quintana.
Sobre el contingut d'aquesta moció, JxSí confia arribar a "punts d'entesa" amb els cupaires.
Torrent ha explicat que estan treballant per transaccionar la "majoria de punts" del text parlamentari.
El PPC ha anunciat que presentarà una esmena de substitució al text de la CUP, en què reivindica la tasca dels Mossos i demana al Govern que defensi el cos policial dels "atacs" polítics.
En matèria de pressupostos, el diputat independentista ha recordat que la pilota està sobre la teulada del Govern, que és qui està elaborant el projecte dels comptes públics per al proper any.
I, per tant, no serà fins que el text entri a la cambra quan els grups podran debatre-hi els continguts.
"Confiem que entrin al més aviat possible i puguem parlar-ne amb totes les formacions", s'ha limitat a dir Torrent a preguntes dels periodistes.
En relació a la proposició de llei de C's sobre la gratuïtat dels llibres de text escolars, JxSí hi presentarà una esmena a la totalitat.
Torrent ha assegurat que el plantejament de Ciutadans és "antiquat" perquè es basa en el format "sobrepassat" del paper a les aules del "segle XXI", que avancen cap a les noves tecnologies.
També ha constatat que la iniciativa pretén "homogeneïtzar" i restar capacitat de decisió als centres escolars.
A més, ha dit, la llei d'Educació de Catalunya (LEC) ja preveu facilitar l'accés als llibres.
D'altra banda, Torrent ha lamentat que CSQP presenti una proposició de llei sobre la reforma electoral sense haver-ho parlat prèviament amb el grup majoritari tenint en compte que l'aprovació de la norma requereix el suport de dos terços de la cambra.
El diputat ha confirmat que comparteixen bona part del contingut de la llei perquè prové del preacord assolit la legislatura passada entre CiU, ERC i ICV-EUiA.
Amb tot, ha volgut deixar clar que no té "sentit" abordar aquesta qüestió amb una lògica "autonomista" quan el país es troba immers en un procés constituent.
A 24 hores del primer aniversari de la declaració rupturista del 9-N, Torrent n'ha fet un balanç "positiu".
Assegura que s'estan complint els objectius marcats al text i que tant els grups com el Govern fan passos en la direcció consensuada.
"Encara ens queda feina per fer i la volem fer en els propers mesos, pensant en l'horitzó del setembre del 2017", ha assenyalat.

Response: La Fiscalia demana investigar cinc persones que durant la Diada de l'Onze de Setembre van cremar fotos del rei. JxSí demana que no es culpi el cos dels Mossos. La CUP ha qualificat aquesta investigació de repressió i manca de llibertat d'expressió. Torrent ha comunicat que es mostra positiu amb la situació actual del procés i el Govern.


Instruction: Fes-me un resum que doni una visió general concisa de la informació més rellevant del text següent en les seves pròpies paraules.

Context:
El Gremi d'Editors de Catalunya ha distingit amb el Premi Atlàntida de foment de la lectura i defensa de la cultura al director teatral Lluís Pasqual, que al setembre passat va dimitir com a director del Teatre Lliure.
El guardó es lliurarà el proper 10 de desembre en el marc de la 33a Nit de l'Edició, al Teatre Goya de Barcelona.
En la mateixa cerimònia, s'homenatjaran Herder Editorial pels seus 75 anys d'activitat editorial continuada i Alba Editorial i Edicions Baula pel seu 25è aniversari.
Finalment, Paula Jarrin, de la Llibreria Al·lots de Barcelona, rebrà el 24è Memorial Fernando Lara, instituït per la Cambra del Llibre de Catalunya en reconeixement d'una iniciativa empresarial jove del sector.
Des de la primera convocatòria, l'any 1986, el Premi Atlàntida ha recaigut en personalitats de gran rellevància com Václav Havel, Jacques Santer, Viviane Reding, Fabià Estapé, José Manuel Blecua, Javier Solana, Jordi Savall, Joan Manuel Serrat, Jaume Plensa, Isabel Coixet o Jordi Herralde, entre d'altres.
El jurat del Premi Atlàntida, consta de 18 membres i està integrat per editors i periodistes de les capçaleres dels diaris impresos que tenen edició a Catalunya.
El jurat està presidit per Patrici Tixis, president del Gremi d'Editors de Catalunya, i format pels tres vicepresidents del Gremi d'Editors de Catalunya Roman de Vicente (Anagrama), Patxi Beascoa (Penguin Random House) i Montserrat Ayats (Eumo i presidenta d'EDITORS.CAT); els editors Daniel Fernández (Edhasa), Jordi Herralde (Anagrama), Claudio López Lamadrid (Penguin Random House), Idoia Moll (Alba), Carles Revés (Planeta) i Luis Solano (Libros del Asteroide); i els periodistes Ignasi Aragay (Ara), Lluís Bassets (El País), David Castillo (El Punt Avui), Sergi Dòria (ABC), Francisco Marhuenda (La Razón), Álex Sàlmon (El Mundo), Iosu de la Torre (El Periódico de Catalunya) i Sergio Vila-Sanjuán (La Vanguardia).
Sobre Lluís Pasqual
Lluís Pasqual (Reus, 1951) és director d'escena i un dels fundadors, el 1976, del Teatre Lliure de Barcelona.
Llicenciat en Filologia Catalana per la Universitat Autònoma de Barcelona i en Art Dramàtic per l'Institut del Teatre, compagina la direcció escènica amb la direcció de diverses institucions teatrals com el Centro Dramático Nacional de Madrid, l'Odéon-Théâtre de l'Europe a París, la Biennale de Venezia, el Teatro Arriaga de Bilbao o el Teatre Lliure, d'on va dimitir al setembre passat després d'un estiu convuls amb la denúncia d'una actriu i del Col·lectiu Dones i Cultura de maneres de fer "despòtiques i de mals tractes".
Ha dirigit un centenar d'espectacles als equipaments esmentats, així com al Piccolo Teatro di Milano, el Maly de Sant Petersburg, el Teatro Martín de Buenos Aires o el Festival d'Avignon.
D'entre els últims destaquen 'El rei Lear' (Teatre Lliure), 'In memoriam.
La quinta del biberó' (Teatre Lliure), 'Medea' (Teatre Lliure) o 'Romancero gitano' (Teatro de la Abadía).
La seva trajectòria comprèn també nombroses direccions operístiques, tant al Liceu de Barcelona com al Teatro Real de Madrid, l'Opéra de Paris, el Teatro alla Scala di Milano o el Festival de Salzburg.
D'entre els molts premis i distincions que ha rebut destaquen el Premi Nacional de Teatre de la Generalitat de Catalunya, el Premio Nacional de Teatro del Ministerio de Cultura, el Premi Ciutat de Barcelona, el Chevalier de l'Ordre National de la Légion d'Honneur -atorgat per la República Francesa-, o la Creu de Sant Jordi de la Generalitat de Catalunya.
El 2016 publica 'De la mano de Federico' (Arpa Editores), un assaig sobre la seva relació amb Federico García Lorca.
Paula Jarrin, Memorial Fernando Lara
La Cambra del Llibre de Catalunya atorga el Memorial Fernando Lara, dedicat a la memòria del que va ser el seu president durant 8 anys (1987-1994) i es confereix en reconeixement d'una iniciativa empresarial jove del sector del llibre, ja sigui editor, distribuïdor, llibreter o gràfic.
Enguany s'atorgarà el 24è Memorial Fernando Lara a Paula Jarrin de la Llibreria Al·lots de Barcelona.
L'Associació Col·legial d'Escriptors de Catalunya també farà lliurament del XXI Premi de Traducció Ángel Crespo a Juan de Sola per la traducció del francès al castellà de l'obra 'Marcel Proust-Jacques Rivière, correspondencia 1914-1922', publicada per La Uña Rota Ediciones.

Response: Lluís Pasqual és un reconegut director de Teatre Lliure, que va dimitir fa un any després de rebre denúncies per mals tractes. Aquest any, a la 33a edició de la Nit de l'Edició, rebrà el premi Atlàntida. Durant la gala s'atorgaran més premis i homenatges, com ara a Herder Editorial, Alba Editorial i Ediciones Baula pels seus aniversaris.


Instruction: Fes-me un resum que doni una visió general concisa de la informació més rellevant del text següent en les seves pròpies paraules.

Context:
Tots els impostos propis i cedits es podran pagar de manera telemàticament a l’Agència Tributària de Catalunya al llarg del 2016.
De fet, tots els impostos propis de recent creació s’han d’autoliquidar en línia i la resta de tributs que gestiona la hisenda catalana es poden presentar i pagar telemàticament des de fa temps, amb algunes excepcions que desapareixeran aquest any.
Per exemple, l’impost sobre el bingo, la taxa sobre les màquines recreatives i d’atzar a partir del juny i la taxa sobre les apostes a partir del poper trimestre.
També es pot presentar telemàticament el gravamen de protecció civil, l’impost sobre transmissions patrimonials i actes jurídics documentats i l’impost sobre successions i donacions i sobre grans establiments.
D’altra banda, l’ATC estrena seu al Passeig de la Zona Franca en un edifici preparat per acollir un creixement de la plantilla.
Així, tots els impostos es podran liquidar telemàticament, també els de nova creació, excepte l’impost sobre producció d’energia elèctrica d’origen nuclear, que estarà operatiu el mes de novembre.
Des d’aquest any, l’ens confecciona un esborrany d’autoliquidació de l’impost sobre el bingo, com fa l’Agència Tributària amb l’IRPF.
Així mateix, tots els pagaments de les liquidacions dictades per l’Agència Tributària de Catalunya com a conseqüència de procediments de comprovació, independentment de quin impost corresponguin, es poden fer telemàticament a través de l’oficina virtual, ja sigui amb targeta bancària o mitjançant aquest càrrec en compte.
Estalvi d’1,4 milions d’euros
L’immoble té capacitat suficient per acollir des dels 300 treballadors actuals fins als 600 que es preveu arribar en dos anys.
L’edifici disposa de 10.928 metres quadrats sobre rasant, tot i que en una primera fase se n’ocuparan 8.779, pels quals es pagarà una renda d1′,2 milions d’euros a l’any, inferior a la que paga ara al carrer Fontanella.
També s’estalviarà almenys un 11% en subministraments i serveis associats a l’edifici i s’aprofitarà millor l’espai.
La Generalitat va signar el contracte de lloguer de l’edifici T del Districte 38, situat al Passeig de la Zona Franca número 46, propietat de Bankia Pensiones SA, per un període de 20 anys.
El canvi d’ubicació de l’ATC a l’edifici T, i la renovació a la baixa del lloguer de les plantes superiors de l’edifici de Fontanella que es mantenen i la rescissió de contractes d’arrendament dels organismes de caire institucional que s’hi ubicaran, comportarà un estalvi total d’1.380.434,04 euros anuals en concepte de lloguers (sense comptabilitzar les possibles revisions de mercat).
Aquesta xifra representa un 34,69% d’estalvi anual sobre el que s’hauria pagat si s’hagués mantingut la seu de l’agència a Fontanella i s’hagués hagut de llogar un o més edificis al centre per donar cabuda a l’expansió.
Triplicar les oficines en un mes
La Hisenda catalana triplicarà el seu nombre d’oficines a partir del 2 de maig, gràcies a l’acord de col·laboració ratificat pel vice-president del govern i conseller d’Economia i Hisenda, Oriol Junqueras, i els presidents de les diputacions de Catalunya.
Es tracta d’un nou pas endavant en la construcció d’una hisenda pròpia a través de la denominació de Tributs de Catalunya.
Una de les principals novetats d’aquest acord és que a partir del 2 de maig, augmenten de 53 a 142 el nombre d’oficines de la finestreta única tributària.
Així, els ciutadans disposaran de 89 noves oficines distribuïdes arreu del territori per poder realitzar gestions tributàries.
Tributs de Catalunya es va començar a gestar el 19 de setembre del 2012 amb la signatura d’un conveni marc entre l’Agència Tributària de Catalunya i les Diputacions de Barcelona, Tarragona, Lleida i Girona.
L’objectiu era integrar la gestió dels tributs locals (que corresponen a les diputacions) i la dels tributs propis i cedits per l’Estat (que exerceix la Generalitat de Catalunya a través de l’ATC).
Igualment, es volia desenvolupar la gestió tributària catalana amb major proximitat al ciutadà.
El marc de col·laboració es va plasmar el 17 de setembre del 2013 i en aquell moment es van posar a disposició dels ciutadans un total de 53 oficines distribuïdes arreu del territori.

Response: Al llarg del 2016 es podran pagar tots els impostos propis i cedits de forma telemàtica a l’Agència Tributària de Catalunya, fins i tot els de nova creació. L’impost sobre producció d’energia elèctrica d’origen nuclear es podrà pagar telemàticament a partir del novembre. L’ATC també estrena nova seu al passeig de la Zona Franca per a acollir un creixement de plantilla.


Instruction: Fes-me un resum que doni una visió general concisa de la informació més rellevant del text següent en les seves pròpies paraules.

Context:
La vicepresidenta del govern espanyol, Soraya Sáenz de Santamaría, s'ha mostrat contundent davant el tens ple que ha donat llum verda al debat de la llei del referèndum entre dures crítiques de l'oposició.
"Sota el mandat de Forcadell ha mort la democràcia", ha manifestat la vicepresidenta en una compareixença on també ha confirmat que el president Mariano Rajoy ha presentat un incident d'execució de sentència per demanar al TC que "declari nuls i sense efectes els acords adoptats" i analitzi la "responsabilitat penal de la presidenta del Parlament i membres de la Mesa" per incomplir la Constitució i els mandats del propi tribunal.
La vicepresidenta ha anunciat que el seu govern celebrarà un Consell de Ministres extraordinari per presentar un recurs d'inconstitucionalitat contra la Llei del referèndum un cop l'aprovi el Parlament, i ha avançat que el seu executiu també recorrerà el decret de la convocatòria de l'1-O i demanarà al TC que insti la Fiscalia a adoptar mesures penals contra el Govern.
En aquest últim cas, però, no descarta la possibilitat de reclamar altres mesures "coercitives" incloses a la llei orgànica del TC.
Per Sáenz de Santamaría, el ple d'aquest dimecres ha estat un "acte de força" més propi "d'altres latituds".
La vicepresidenta ha considerat que "imposar una decisió contrària a la Constitució vulnerant els drets dels ciutadans i diputats" és propi de "règims dictatorials".
"Han demostrat que no tenen respecte ni a Catalunya ni als catalans", ha assegurat en referència als grups parlamentaris de Junts pel Sí i la CUP que han impulsat la tramitació de la llei que ha de permetre convocar l'1-O.
Per a Sáenz de Santamaría el ple ha estat una "puntada de peu a la democràcia".
Reunió de secretaris d'Estat
La vicepresidenta ha reunit la comissió general de secretaris d'Estat i subsecretaris aquest matí per fer front als passos que doni el Parlament de Catalunya, que està immers en l'aprovació de la llei del referèndum que ha de permetre al Govern convocar l'1-O.
La comissió de secretaris d'Estat seria prèvia a una possible convocatòria del consell de ministres amb caràcter extraordinari.
Avui es troba reunit el Tribunal Constitucional en sessió ordinària.
— Sáenz de Santamaría (@Sorayapp) September 6, 2017
Per la seva banda, el ministre de Foment, Iñigo de la Serna, ha declarat que el Consell de Ministres prendrà decisions "de forma molt ràpida però sense presses" perquè és important donar passos amb garanties jurídiques.
"Es donaran tots els passos possibles dins de l'ordenament jurídic, d'una forma molt ràpida", ha insistit el ministre en declaracions a TVE.
La llei del referèndum, en marxa
El Butlletí Oficial del Parlament (BOP) ha publicat aquest dimecres la proposició de llei del referèndum, segons consta en el document oficial de la cambra.
La mesa del Parlament ha activat ja la llei del referèndum.
La norma que ha d'emparar la votació de l'1 d'octubre ha estat admesa a tràmit amb els vots a favor dels membres de Junts pel Sí i de Catalunya Sí que es Pot.
Es tracta de l'actuació clau per posar en marxa tots els ressorts per a la desconnexió de la legalitat espanyola i fer efectiu l'1-O.
Marta Rovira, portaveu parlamentària de Junts pel Sí, ha agafat la paraula a les 10.16 del matí, poc després que Carme Forcadell donés per iniciat el ple.
Ho ha fet per demanar que es debati immediatament la llei del referèndum en virtut de l'article 81.3 del Parlament, que permet alterar l'ordre del dia.
El grup parlamentari de la CUP, per veu d'Anna Gabriel, s'ha sumat a la petició de Junts pel Sí.
Per contra, Ciutadans, PSC i PP, en el seu torn d'intervenció, han assenyalat que no es pot debatre la qüestió perquè hi ha plantejades peticions de reconsideració per tal de no admetre a tràmit la llei del referèndum.

Response: La vicepresidenta del govern espanyol, Soraya Sáenz de Santamaría, ha criticat durament la presidenta del Parlament català, Carme Forcadell, per permetre el debat de la llei del referèndum. També ha anunciat que el govern presentarà un recurs d'inconstitucionalitat un cop s'aprovi la llei i que instarà el Tribunal Constitucional a adoptar mesures penals contra el govern de la Generalitat.


Instruction: Fes-me un resum que doni una visió general concisa de la informació més rellevant del text següent en les seves pròpies paraules.

Context:
ERC està disposat a prestar a Convergència Democràtica de Catalunya (CDC) dos senadors perquè pugui tenir grup parlamentari propi a la cambra alta, unes negociacions que estan en marxa amb vista a la constitució del senat espanyol, que tindrà lloc el dia 19 de juliol.
Fonts d’ERC han explicat a Europa Press que mantenen una clara predisposició a cedir puntualment dos dels seus 12 senadors a CDC, que tot i això en necessitarà quatre més per poder arribar als deu que exigeix el Reglament del senat per tenir grup.
Després dels resultats dels comicis del 26J, CDC va perdre quatre senadors respecte a la passada legislatura i es va quedar amb quatre, lluny de complir amb els requisits mínims per poder organitzar-se de manera autònoma.
Tenir grup suposa tenir veu pròpia al senat però també amb un important finançament.
Si les negociacions amb ERC culminen, CDC sumarà dos senadors però encara haurà d’aconseguir-ne quatre més; hauran de recórrer al PP, al PSOE, a Units Podem i les seves confluències o a d’altres partits minoritaris del Grup Mixt que estiguin disposats a donar-li un cop de mà.
Fonts parlamentàries han assegurat a Europa Press que s’han produït ja contactes entre els partits, tot i que no negociacions en ferm.
El termini de cinc dies per organitzar grups parlamentaris començarà el dia 19, una vegada constituït el nou senat.
El cas del PNB
També el PNB necessita ajuda per tenir el seu propi Grup Basc.
Té sis parlamentaris en aquesta legislatura (n’ha perdut un respecte a l’anterior) i n’ha de sumar, per tant, quatre més.
Fonts de la formació nacionalista han assegurat que la seva intenció és repetir la fórmula de la passada legislatura, quan ja van tenir el suport de tres senadors del Grup Mixt.
En aquesta ocasió, tot i això, necessiten un senador més i hi ha la possibilitat que negociïn amb el PSOE.
Els socialistes no van cedir parlamentaris al PNB després de les eleccions de desembre, però sí un dels tres llocs que els corresponien a la Mesa del Senat, on María Eugenia Iparragirre va ser Secretària Quarta.
Senadors d’anada i tornada
És habitual que al senat uns partits cedeixin un o diversos noms a altres perquè arribin als deu exigits.
Una vegada que el grup està inscrit i comença a funcionar, els parlamentaris ‘cedits’ tornen al seu partit d’origen.
De fet, a la passada legislatura, els socialistes van prestar dos senadors a ERC i dos més a Democràcia i Llibertat —ara CDC—, una decisió que va ser molt qüestionada pels populars i per alguns dirigents del mateix PSOE.
El Reglament de la Cambra permet que el nombre de senadors es redueixi per sota de deu a mesura que avança el període de sessions, però adverteix que si són menys de sis, al final d’aquest termini el grup quedarà dissolt.
Els períodes de sessions van de setembre a desembre i de febrer a juliol.
Per evitar que li passi això, Convergència haurà d’inscriure dos senadors d’un altre partit abans del final de cada període de sessions, aconseguir arribar a aquest número mínim de sis que reclama la normativa per no desaparèixer com a grup.
És a dir, segons la teoria, hi haurà senadors d’anada i tornada entre aquest grup i altres durant tota la legislatura.
Avantatges dels grups
Tenir grup propi suposa grans avantatges econòmics i polítics.
Els grups parlamentaris tenen una subvenció general de funcionament que, en el cas de Convergència, li va suposar uns ingressos mensuals de 22.424,27 euros (268.800 euros anuals) a la passada legislatura.
El PP rebia per part seva 252.553,37 euros mensuals, el PSOE 122.999,21, Podem ingressava 47.994,17; ERC, 22.424,27 euros i el PNB, 20.719,61 euros al mes.
El Grup Mixt rebia 25.833 euros que havien de repartir-se tots els seus components, de diferents partits polítics.
A aquesta assignació s’hi suma una ajuda per a transport, de 3.419,87 euros a 6.839,74 euros al mes segons la mida del grup, a més d’una subvenció finalista per pagar assessors.
I en el pla polític, qui constitueix grup parlamentari té garantida la representació a totes les comissions, a la Diputació Permanent i veu pròpia a la Junta de Portaveus així com capacitat per intervenir a tots els debats en igualtat de condicions; al Grup Mixt cal repartir-se temps d’intervenció i seients a les comissions.

Response: ERC està disposada a cedir dos dels seus dotze senadors a CDC perquè pugui formar grup propi a la cambra alta, que es constituirà el 19 de juliol. A les eleccions del 26J, els convergents van obtenir quatre senadors, lluny dels deu que necessiten. Per a aconseguir-los, el partit haurà de recórrer també a PP, PSOE i Unides Podem.


Instruction: Fes-me un resum que doni una visió general concisa de la informació més rellevant del text següent en les seves pròpies paraules.

Context:
El ‘president’ de la Generalitat Valenciana, Ximo Puig, ha assegurat este dijous, al ple de les Corts, que la “reparació” a les víctimes del metro ha començat però “no acabarà fins que tots els ciutadans valencians sàpiguen, a través d’una televisió pública, el que va passar de veritat”.
Així ho ha assenyalat el cap del Consell este dijous en el ple del parlament valencià, en resposta a la pregunta del síndic de Compromís, Fran Ferri, que ha preguntat per les accions que preveu posar en marxa el Govern valencià “perquè no es torne a produir un accident previsible i evitable com el de Metrovalencia del 3 de juliol del 2006”.
Ferri ha destacat que un dels indicatius que amb l’entrada del nou Consell s’havia produït un canvi “ha estat que les víctimes del metro ja no havien de saltar la tanca de Canal Nou per a estar en un mitjà de comunicació i dir el que opinaven del que va passar a l’accident sinó que se’ls obria les portes de les Corts”.
“La presidenta de l’associació va poder apujar a esta tribuna i dir què opinava del que va passar a l’accident” i “buscaven veritat i justícia i per això s’ha aprovat la comissió d’investigació”, ha comentat.
A més, ha mostrat el seu agraïment als diputats que van participar a la comissió d’investigació del metro però ha assegurat que no pot “dir el mateix dels del PP”.
“Deu anys després seguixen pensant en el cost polític i no en la veritat”, ha criticat.
El ‘president’ ha afirmat que “el que necessitem els valencians” és “dignitat i reparació col·lectiva” i ha elogiat els familiars i amics de les víctimes de l’accident, “que durant deu anys han tutelat l’oblit”.
“El que importava era els costos polítics i tancar ràpidament esta qüestió, perquè no es volia arribar a la veritat”, ha asseverat.
A més, ha destacat que l’anterior Govern Valencià del PP “va intentar evitar les responsabilitats amb una comissió de cinc dies i la negativa a parlar amb les víctimes”.
També ha subratllat que ell mateix, com a president, i el Consell han “demanat perdó en nom de la societat a totes les víctimes”.
LLEI DE SEGURETAT FERROVIÀRIA
“Ara –ha continuat Puig–, cal adoptar mesures perquè mai es torne a produir i prompte es posarà en marxa la Llei de Seguretat Ferroviària”.
Per a tindre “la millor” norma, ha indicat: “Necessitaríem que, de moment, el Govern d’Espanya no recorre la nostra capacitat de contractació de les persones que necessitem per part de la Generalitat, eviten que es puguen cobrir totes les places i no es puga fer una taxa de reposició del cent per cent, que és el que necessitem”.
El cap del Consell ha sostingut que la Llei de Seguretat Ferroviària serà “pionera”, ja que, segons ha comentat, “hi ha altres en comunitats com Andalusia, Catalunya o el País Basc però no són normatives específiques en matèria de seguretat”.
La futura norma tindrà una comissió d’investigació permanent que “analitzarà les causes dels incidents que es puguen produir” i amb una Agència de Seguretat Ferroviària, que s’encarregarà del manteniment d’esta en la Comunitat, segons ha explicat.
INFORMACIÓ EN SITUACIONS D’EMERGÈNCIA
Ha indicat també que Ferrocarrils de la Generalitat Valenciana (FGV) ha acordat accions amb altres organismes d’Espanya –metro de Madrid, de Barcelona, de Bilbao i Tramvia de Sevilla–, amb la finalitat d'”establir indicadors de seguretat comunes per adquirir mecanismes de seguretat comunes”.
A més, ha explicat que “el Projecte de Decret que regula la informació en situacions d’emergència també s’aprovarà prompte i significarà un protocol d’actuació perquè mai més ningú utilitze una situació de catàstrofe per a traure rèdit electoral”.
Puig ha criticat al PP perquè considera que “se senten orgullosos del que va fer l’exconseller Juan Cotino”, referint-se a les visites als domicilis de les víctimes després de l’accident i l’atenció a estes, i ha defensat que “les víctimes han estat el millor d’esta desgraciada història, un exemple de dignitat i de coratge”.

Response: El president de la Generalitat Valenciana, Ximo Puig, ha promès que es continuarà treballant per a reparar el dolor de les víctimes de l'accident del metro de València mitjançant la difusió del que va passar de veritat a través de la televisió pública. Puig també ha anunciat una futura llei de seguretat ferroviària, que suposarà la creació d'una comissió d'investigació permanent.


Instruction: Fes-me un resum que doni una visió general concisa de la informació més rellevant d'aquest text en les seves pròpies paraules.

Context:
Els Reis d'Orient ja han arribat aquest dissabte a Barcelona.
I com és tradició, ho han fet per mar, a bord del pailebot.
De camí a la capital catalana, han coincidit amb el vaixell d'Open Arms, que els ha acompanyat fins a les portes del port.
I en trepitjar terra ferma, Melcior, Gaspar i Baltasar han demanat als nens fer de Barcelona una ciutat oberta, de pau i d'acollida.
"Rebeu els nouvinguts com ens rebeu a nosaltres; amb il·lusió, alegria, i generositat; no tingueu mai por de la diferència", ha aconsellat Melcior.
Després de rebre la clau de la ciutat, els Reis d'Orient també han recordat als infants que "els millors regals son els que no s'emboliquen mai": "l'amor als altres, el respecte i poder viure en pau i llibertat; llibertat quina paraula tan bonica", ha reflexionat.
L'alcaldessa de Barcelona, Ada Colau, i la presidenta de la Diputació de Barcelona, Mercè Conesa, els han rebut al Moll de la Fusta, en companyia dels patges Gregori, Estel i Omar.
I Colau, que els ha fet entrega del pa com a benvinguda, ha estat l'encarregada d'explicar que l'Open Arms ha acompanyat una estona els Reis d'Orient.
"La gent que salva vides al mig del mar, com els Reis d'Orient, representen els millors valors de la humanitat, els valor de la vida, de la pau, els bons desitjos de Nadal, que ens reuneixen aquí i ens representen a Barcelona, ciutat de pau i acollida", ha explicat als centenars de persones que s'han aplegat al Moll de la Fusta.
Al cap d'una hora ha arrencat la cavalcada.
Entre ballarins, xanquers i voluntaris hi ha 1.157 participants en 12 grans blocs i un quilòmetre d'espectacle itinerant amb un seguici de prop d'una hora de durada.La comitiva ha arrencat a l'avinguda del Marquès de l'Argentera, i està previst que arribi a la plaça d'Urquinaona a les 7, a l'avinguda del Paral·lel a les 8 i la previsió és acabar a les 9 a la Font Màgica de Montjuïc.
El Senyor Hivern, el titella gegant de quatre metres, acompanyat del Gran Llibre de les Coses Petites i quatre titelles més, han encapçalat la cavalcada.
Al darrera hi ha hagut els Carters Reials, la Patge Estel, el Rei Melcior, els Xumeters amb els inflables, el Rei Gaspar amb la nova carrossa, el Rei Baltasar i després la nova carrossa del Dormir, la nova comparsa del Gegant Carboner i les caramel·leres.
L'estrena de la carrossa del Rei Gaspar és una de les novetats d'enguany, dissenyada i construïda per Alex Posada i Raül M. Beteta.
Té la llum de protagonista, ja que la il·luminació de leds va sincronitzada amb el ritme de la música.
També hi ha un nou vestuari per interaccionar amb la il·luminació de la carrossa.
Una altra novetat és el seguici del rei Gaspar, amb una col·lecció d'elements mòbils inspirats en joguines, dissenyat i construït per Patxo Urlezaga i José Menchero.
S'ha estrenat també la titella gegant del Senyor Hivern i el Gran Llibre de les Coses Petites, que han desfilat junts després d'haver passat uns dies a la plaça Catalunya.
Els xumeters, que recullen els xumets dels nens que ja no els necessiten, han estrenat dos grans elements aeris, uns inflables que s'anomenen Celeste i Celestín, de la companyia francesa Inko'nite et Cie.
La nova carrossa del Dormir és un llit daurat gegant inspirat en el somni de Morfeu, que convida els nens i les nenes a anar a dormir a través d'una coreografia.
Ha estat construït per Menchero Escenografías i la coreografia és de la Veronal.
Per altra banda, la carrossa del carbó s'ha substituït aquest any per el nou Gegant Carboner, dissenyat i construït per Ramón de los Heros, i el seu seguici de ballarins carboners, coreografiats per Som-hi dansa.
L'Institut de Cultura de Barcelona, a través del departament de Festes i Tradicions, és l'encarregat d'organitzar aquesta cavalcada, que enguany suposa un cost de 900.000 euros, una xifra similar a la de l'any passat.

Response: Aquest dissabte, els Reis d’Orient han arribat a Barcelona acompanyats del vaixell d’Open Arms. L'alcaldessa, Ada Colau, i la presidenta de la Diputació de Barcelona, Mercè Conesa, els han rebut al Moll de la Fusta. Abans de la cavalcada, que aquest any costarà uns 900.000 euros, els Reis han demanat als infants fer de la ciutat un lloc d’acollida.


Instruction: Fes-me un resum que doni una visió general concisa de la informació més rellevant d'aquest text en les seves pròpies paraules.

Context:
En pocs anys els vehicles de mobilitat personal (VMP), i principalment els patinets elèctrics, han passat de ser una moda passatgera a un mitjà de transport urbà consolidat amb una normativa pròpia.
A més, la pandèmia n’ha accelerat el creixement i la popularització: la por al contagi ha fet que persones que utilitzaven el transport públic hagin buscat altres opcions per moure’s, i el patinet elèctric ha estat el gran protagonista en l’esfera municipal.
Els VMP van arribar com una alternativa ecològica, eficient i pràctica (fàcils de conduir i plegar) de transport urbà i van irrompre amb força a l’escena de la mobilitat, especialment entre els usuaris més joves.
Circular per la vorera, anar amb un acompanyant o portar els auriculars connectats, són accions que no es poden fer quan es condueix un patinet elèctric.
Tanmateix, molts usuaris de VMP les fan perquè no saben que es tracta d’una infracció o un comportament antireglamentari.
El Servei Català de Trànsit ha editat 15.000 fulletons informatius que Mossos i policies locals expliquen i reparteixen a les xerrades d’educació viària que fan a escoles i instituts
En concret, s’han editat 15.000 fulletons informatius que detallen les normes que s’han de tenir en compte quan se circula amb patinet elèctric.
Els Mossos d’Esquadra i les policies locals de Catalunya els reparteixen i expliquen en les sessions formatives de mobilitat segura que fan a les escoles i instituts.
“Estem acostumats que el patinet sempre ha estat una joguina, però el patinet elèctric és un vehicle”.
Aquesta sentència del coordinador de Mobilitat Segura a la Regió Central dels Mossos d’Esquadra, Joan López, és el missatge que es vol transmetre amb aquestes sessions que incorporen el nou material com a element principal.
Els joves i tots els usuaris de VMP han de ser conscients que amb patinet elèctric no tot s’hi val.
I és que la cara més amarga de l’eclosió dels patinets elèctrics és l’augment de la sinistralitat i de les víctimes, fins i tot mortals.
En aquest sentit, per frenar les infraccions i les actituds incíviques i per detectar accions antireglamentàries i comportaments de risc que puguin posar en perill la integritat física dels usuaris més fràgils, com els vianants, l’SCT també coordina amb les policies locals campanyes de prevenció i control centrades precisament en els vehicles de mobilitat personal (VMP).
A més, convé destacar que els patinets elèctrics són i entren dins dels col·lectius vulnerables i, per tant, cal alertar els usuaris de vehicles motoritzats que han de compartir l'espai públic amb ells, estar amatents a possibles situacions de perill i actuar sempre amb responsabilitat per evitar víctimes de trànsit als carrers dels nostres municipis.
Branded content
Suïcidis: millor atenció i menys estigmes
La Generalitat impulsa un pla per a la prevenció del suïcidi, tot reforçant l’atenció i el suport als supervivents, a les famílies i als professionals
Branded content
Barnahus posa l'infant víctima d'abusos sexuals al centre
Drets Socials comptarà amb 13 centres per millorar l’atenció integral als infants i adolescents víctimes d'abusos sexuals
Branded content
Així es provarà a Catalunya la implementació de la Renda Bàsica Universal
La Generalitat farà una prova pilot de dos anys per veure com es podria aplicar a tot Catalunya aquesta ajuda universal, individual i no condicionada a cap requisit
Branded content
El període de pagament de l'impost sobre el CO2 dels vehicles comença aquest setembre
Segons el padró definitiu, que es publica l’1 de setembre, hauran d’abonar el tribut més de 2,2 milions de vehicles, que corresponen a 1,6 milions de contribuents
Branded content
Què cal fer quan l'Agència Tributària de Catalunya ens reclama un deute?
L'ATC facilita a la ciutadania diversos canals telemàtics per al pagament de deutes: la seu electrònica, l’assistent virtual i el telèfon 012, a més de l’opció d’assistència presencial

Response: En els darrers anys, els vehicles de mobilitat personal (VMP), especialment els patinets elèctrics, s'han consolidat com un mitjà de transport urbà amb una normativa pròpia. Per aquest motiu, i tenint en compte la popularitat dels VMP entre els joves, els Mossos d'Esquadra, juntament amb les policies locals, reparteixen fulletons i expliquen l'ús adequat d'aquests vehicles en instituts i escoles.


Instruction: Fes-me un resum que doni una visió general concisa de la informació més rellevant d'aquest text en les seves pròpies paraules.

Context:
La pressió del Grup Especial de Verins i Antifurtivisme (GEVA) dels Agents Rurals ha reduït en un 50% les denúncies per caça major furtiva en els darrers cinc anys.
Segons dades facilitades pels Agents Rurals l'any 2010 es van posar més de 115 denúncies per caça furtiva a la demarcació de Lleida, mentre que aquest 2015 les denúncies comptabilitzades no arriben a la cinquantena.
Les dades en l'àmbit de Catalunya revelen que durant l'any 2010 es van posar més de 280 denúncies i enguany se n'han cursat un centenar.
Aquesta disminució es deu a les més de 1.500 inspeccions anuals que els grups dels Agents Rurals han fet aquests anys.
Manca de llicència de caça, manca de permís d'armes, manca de la guia de l'arma, manca d'assegurança obligatòria, armes il·legals, munició il·legal, caçar en època de veda o fora de les zones de seguretat són els principals motius de denúncia dels Agents Rurals a caçadors.
El GEVA posa especial atenció a les èpoques en què els animals són més vulnerables.
En caça major, cérvol, daines o isards, les èpoques de zel fan dels mascles animals especialment vulnerables i dèbils davant dels caçadors.
El cap d'àrea bàsica del cos dels Agents Rurals a la Seu d'Urgell, Carles Mora, ha assenyalat que "la tasca del GEVA, grup que treballa sense horaris, normalment de nit i en cap de setmana, és bàsica en aquesta època per a l'eradicació del furtivisme".
Segons ha remarcat Mora, "la brama del cérvol és un moment d'especial atenció del GEVA, ja que els animals són molt vulnerables, només estan pendents de les femelles, i és molt més fàcil de caçar per part dels caçadors".
En la caça major hi ha dos tipus de caça, per acostament i per batuda.
En època de brama només està permesa per acostament.
El cap d'Àrea Bàsica remarca que "en el cas del furtivisme la tasca dissuasòria del GEVA és molt important, amb els anys han aconseguit reduir el furtivisme als mínims".
El president de l'Àrea Privada de Caça (APC) de Taüs, Salvador Bigordà, ha explicat que un caçador per poder caçar en la seva àrea, a més de tenir tots els permisos legals en regla: "Ha de demanar un permís a l'APC, ha de comprar una anella i ha d'avisar als Agents Rurals que caçarà en aquesta determinada àrea".
Bigordà assegura que "el no compliment d'algun d'aquests requisits és il·legal i per tant sancionable pels Agents Rurals".
En aquest sentit, afegeix que "la tasca dels Agents Rurals és molt important perquè asseguren que no hi hagi furtivisme i que els caçadors legals apreciïn més les àrees de caça, i per tant, paguin per caçar".
L'APC de Taüs és una de les més importants de Catalunya i on els caçadors troben millors exemplars de cérvol.
A més, explica Mora, es troba al costat de la Reserva Nacional de Caça de Boumort.
Això fa que els Agents Rurals prestin especial atenció, ja que hi ha caçadors que demanen permís per caçar a Taüs i aprofitant la proximitat cacen animals de la Reserva Nacional.
Mora apunta que hi ha dos tipus de caçador furtiu, aquell que caça per aprofitar i vendre la carn de l'animal i el que caça tan sols pel trofeu.
En la caça el trofeu és el cap de l'animal, en el cas del cérvol mascle quan les banyes més grans i més puntes tingui millor trofeu es considera.
Bigordà senyala que "molts caçadors només s'enduen el cap de l'animal, tot i això, també n'hi ha d'altres que n'aprofiten tota la carn".
Quan el GEVA detecta un furtiu el primer que fa és identificar a la persona i seguidament el registren a ell i al vehicle.
Mora assegura que "molts d'aquests caçadors porten armes il·legals, amb carregadors il·legals, i per tant les amaguen bé dins el vehicle, pel qual és important un bon registre".
"Un cop enxampat el furtiu, els agents procedeixen a posar la denúncia i confiscar les armes i la munició, en cas que hagin matat animal, també l'animal", afegeix.
Les sancions per furtivisme són denúncies administratives que poden anar des dels 200 fins als 1.200 euros.
En cas d'haver matat algun animal, també es paga el valor de l'animal, l'assessoria jurídica del cos és qui en determina el valor.

Response: En els darrers cinc anys, les denúncies per caça furtiva s’han reduït un 50% gràcies a les 1.500 inspeccions anuals del Grup Especial de Verins i Antifurtivisme (GEVA) dels Agents Rurals. El GEVA posa especial atenció durant les èpoques més vulnerables dels animals, com l’època de brama del cérvol. El furtivisme es castiga amb sancions d’entre 200 i 1.200 euros.


Instruction: Fes-me un resum que doni una visió general concisa de la informació més rellevant d'aquest text en les seves pròpies paraules.

Context:
Pocs mesos abans dels atemptats de Barcelona i de Cambrils, la policia espanyola va controlar els moviments d’Abdelbaki es-Satti, l’ex-imam de Ripoll considerat el cervell del grup que va cometre els atacs.
Segons que ha pogut confirmar VilaWeb amb fonts de la comunitat islàmica de Ripoll, agents de la policia van anar-hi tres vegades, dues de les quals per demanar sobre possibles canvis a la junta de la comunitat on Es-Satti exercia d’imam i una altra, pocs mesos abans del 17-A, preguntant qui hi havia d’imam.
Ara fa una setmana, quan just es complien tres mesos dels atemptats, el CNI va filtrar a diversos mitjans espanyols que l’imam de Ripoll era un confident seu, i que s’hi va posar en contacte durant el temps en què Es-Satti va ser a la presó de Castelló de la Plana, entre el 2010 i el 2014, condemnat per tràfic de drogues.
I va ser durant aquests anys que, segons El País, va establir contacte amb un dels condemnats per l’atemptat de l’11-M a Madrid, Rachid Agllif.
L’imam tenia pendent una ordre d’expulsió al Marroc per la condemna de tràfic de droga, però un jutge de Castelló la va revocar al·legant que no constituïa ‘cap amenaça real’ i perquè ‘va demostrar esforços d’integració amb la societat espanyola’.
L’advocacia de l’estat no va recórrer la revocació de l’ordre d’expulsió.
En el moment en què va quedar lliure, Satty era confident dels serveis secrets espanyols, d’acord amb la informació filtrada per part del CNI.
Però, amb quines condicions?
I per què la policia espanyola no va informar els Mossos d’Esquadra del seu historial delictiu si poc després, el 2015, ja es va instal·lar a Ripoll a exercir d’imam de la comunitat El Fath?
I quan parlem d’antecedents delictius, parlem no tan sols de tràfic de droga, sinó dels vincles gihadistes que tenia abans i que eren ben coneguts pels serveis secrets espanyols.
És això que s’ha preguntat aquesta mateixa setmana el Síndic de Greuges, Rafael Ribó, que ha exigit explicacions públiques de les autoritats espanyoles.
Sobre tot allò que sabien d’Es-Satti i sobre el fet de deixar de banda els Mossos i privar-los de disposar d’informació molt rellevant.
El rastre d’una dècada
Es-Satti ja havia aparegut en el sumari de l’anomenada operació Chacal, en què hi va haver cinc detinguts el gener del 2006 acusats d’haver reclutat mujahidins a Vilanova i la Geltrú per a enviar-los a l’Irac.
Els sindicats de la policia espanyola i la Guàrdia Civil, SUP i AUGC, es van arribar a queixar, una setmana després dels atemptats de Barcelona i Cambrils, que aquesta informació no fos comunicada a les autoritats catalanes, tot i ser una informació de la qual disposava justament el Ministeri d’Interior i, per tant, la policia espanyola.
Però el control d’Es-Satti ve d’abans: uns documents del jutge de l’Audiència espanyola Fernando Grande-Marlaska, publicats pel diari ABC el mes d’agost, revelen que la policia va demanar el 2005 d’intervenir el telèfon d’Es-Satti per presumptes activitats de suport a gihadistes.
I el jutge hi va accedir, perquè sospitava que treballava per al-Qaida.
Marlaska deia que Es-Satti podia ‘actuar com a mitjancer a l’hora de donar suport logístic per a xarxes terroristes’.
La policia judicial espanyola sospitava que Abdelbaki es-Satti tenia vincles amb Ansar al-Islam i el Grup Islàmic Combatent Marroquí, responsable de l’atemptat de l’11-M del 2004, a qui donava suport logístic.
Segons els documents que la policia va fer arribar al jutge Marlaska, arran dels atemptats contra la Casa d’Espanya de Casablanca del 2003, que van causar quaranta-cinc morts, es van començar a seguir uns individus com a presumptes responsables dels atacs i que havien arribat a l’estat espanyol procedents de Síria.
I, seguint-ne el rastre, van topar amb Es-Satti, que els donava cobertura.
La policia espanyola va seguir, doncs, el rastre d’Es-Satti durant més d’una dècada, fins a arribar a fer-lo confident.
I va controlar-ne els moviments quan ja era imam a Ripoll, pocs mesos abans dels atemptats.

Response: La policia i els serveis secrets espanyols van controlar durant una dècada els moviments d’Abdelbaki es-Satti, l’ex imam de Ripoll i cervell dels atemptats de Barcelona i Cambrils. Control establert perquè se sospitava que es-Satti pertanyia a al-Qaida, va durar fins a pocs mesos abans dels fets, quan la policia espanyola es desplaçà a Ripoll diverses vegades per a obtenir informació.


Instruction: Fes-me un resum que doni una visió general concisa de la informació més rellevant d'aquest text en les seves pròpies paraules.

Context:
L'edició 2016 de l'Aquelarre de Cervera haurà de canviar l'espai amb l'escenari central de la festa on es porten a terme moments tant característics com l'escorreguda del Mascle Cabró a causa de les obres del casc antic.
I es que l'entorn de la plaça de Cal Racó forma part del conjunt de 9 carrers i places de la zona del casc antic de la Segarra que formen part de l'obra del Camí de Sant Jaume, finançada amb l'1,5% Cultural, que seran remodelats a partir del proper mes d'abril.
El paer en cap, Ramon Royes, ha assegurat que aquests treballs que s'allargaran fins a finals de 2017 ''canviaran la fisonomia de la ciutat'' i alguns hàbits, com és el cas de la distribució d'aquesta festa tant popular.
Està previst que els actes centrals de l'Aquelarre es facin doncs, temporalment, a la plaça Pius XII, al darrere de la Universitat.
El regidor de Territori, Aquelarre i Festes, Marc Llorens, ha explicat que a causa de les obres del Camí de Sant Jaume alguns espais de l'Aquelarre 2016 hauran de ser traslladats per tal de ''garantir la seguretat'' de les milers de persones que assisteixen cada any a la festa que té lloc el darrer cap de setmana d'agost.
L'afectació més important recau en l'espai on es fan els actes centrals com són la invocació i escorreguda del Mascle Cabró, així com el gran foqueral.
En aquest punt s'hi concentra una gran multitud de persones a Cal Racó i el fet que l'entorn d'aquesta plaça estigui immers en una remodelació total de carrers fa que la Paeria n'hagi decidit el trasllat temporal a la plaça Pius XII, al darrera de la Universitat.
Llorens ha remarcat que no es tracta d'una decisió que s'hagi pres de forma ''unilateral'' sinó que s'ha consensuat amb les diferents entitats que participen de la festa.
En aquest sentit, ha considerat aquest trasllat forçat com una ''oportunitat per fer un Aquelarre diferent'' i ha afegit que tot i que potser sabrà greu als més nostàlgics, en un futur està previst retornar a Cal Racó.
La plaça on està previst fer ara els actes centrals de la festa és 3 o 4 vegades més gran que la de Cal Racó i és on els organitzadors i els responsables de la seguretat com Protecció Civil, han vist amb més bons ulls ubicar-hi ara l'espectacle.
A més a més, des de la Paeria es veu amb bons ulls el fet que estigui molt a prop de la Universitat, que és el punt d'on es dóna el tret de sortida a l'Aquelarre i on també hi ha la Fira del Gran Boc.
Un altre dels espais que de moment també haurà de canviar temporalment d'ubicació és el Techno, que s'ubica al monument de les 4 barres i ara haurà de passar al pàrquing que hi ha sota la muralla.
Reunions mensuals als veïns per informar de l'evolució de les obres
Davant l'elevat volum d'obres i el moviment que comportaran de maquinària i operaris al conjunt del centre de la ciutat, Ramon Royes ha explicat que es convocarà una reunió mensual amb els veïns per tal d'informar de l'evolució de les mateixes.
En aquestes trobades es farà públic un calendari d'actuacions i el web municipal també comptarà amb important informació al respecte.
La Paeria s'està plantejant fins i tot la possibilitat d'establir algun tipus de transport públic per facilitar la mobilitats dels veïns, sobretot dels de major edat.
Una formula que segons Royes s'estudiarà per tal de donar el ''màxim de facilitats possibles'' i que fins i tot es podria establir de forma permanent si funciona.
A les obres de l'5% cultural caldrà afegir-hi les del Pla de barris, el projecte de les quals s'està acabant de redactar per tal de ser adjudicat per un import de 224.900 euros al carrer Barcelona, i 494.694,49 euros al carrer Barbacana.
Aquestes obres començaran en tres mesos i han de finalitzar a finals de novembre.
1r Concurs 'Millora un racó de Cervera'
La Paeria ha convocat el 1r Concurs 'Millora un racó de Cervera' que insta als veïns a fotografiar aquells indrets de la ciutat que consideren que es podrien millorar i que ho facin a través de les xarxes socials com Instagram, Facebook o Twiter amb el hagstat #milloraCervera.
Durant 3 mesos s'escolliran 9 propostes que es miraran de portar a terme durant l'any.
Els participants que aportin les millors propostes podran guanyar fins a 150 euros en premis.

Response: L'edició de 2016 de l'Aquelarre de Cervera canviarà els espais dels actes centrals a causa de les obres del nucli antic. Aquest abril començaran les obres, que afectaran 9 carrers i places i costaran 1,5 milions d'euros. La plaça triada per als actes centrals, com la invocació i escorreguda del Mascle Cabró i el gran foqueral, és la plaça Pius XII.


Instruction: Fes-me un resum que doni una visió general concisa de la informació més rellevant d'aquest text en les seves pròpies paraules.

Context:
Catalunya Ràdio ha estat la vencedora de la votació popular del cinquè premi Martí Gasull i Roig.
Tal com ha destacat l'entitat, l'emissora pública catalana és "un exemple de la determinació per construir un espai català de comunicació i per haver creat un imaginari radiofònic propi".
Catalunya Ràdio s'ha imposat als Cinemes Texas i a l'Escola La Masia.
L'acte també ha comptat amb la intervenció de Carles Puigdemont, que ha estat present al Teatre Poliorama per mitjà d'un missatge enregistrat per videoconferència.
Des de Brussel·les, ha felicitat tots els finalistes i ha assegurat que Catalunya Ràdio és "la bandera de la llibertat d'expressió".
"La catalanitat sempre ha anat al costat de la defensa de la democràcia, en contrast amb la penosa decadència del sistema mediàtic espanyol".
En aquest sentit, ha qualificat Catalunya Ràdio d'"oasi".
Roger Torrent: "No defalliu"
Prèviament, l'acte ha començat amb crits de "llibertat", en homenatge a les persones que "no hi són", i amb el parlament de Roger Torrent, el president del Parlament de Catalunya.
"En aquests moments, els mitjans de comunicació del país estan amenaçats.
El 155 afecta directament als mitjans públics, a l'escola, a la cultura, i a la llengua", ha assegurat.
Torrent també ha parafrasejat el propi Martí Gasull –"cal treballar no només per la llengua, sinó per la democràcia i els drets ciutadans"– i ha afirmat que "l'estat de dret està en risc, per un govern legítim a l'exili i per uns presos polítics en ple segle XXI a Europa", i ha acabat la seva intervenció assegurant que "nosaltres complirem allò pel qual ens heu votat, però us demanem a vosaltres que no defalliu".
Carme Forcadell: "No hi som tots"
"Avui, no hi som tots: ens falten els de Brussel·les, els d'Estremera i els de Soto del Real.
Vull que sàpiguen que els volem a casa i que no oblidarem ni el seu patiment ni el de les seves famílies".
Així ha començat la seva intervenció Carme Forcadell, expresidenta del Parlament, just abans de donar pas a Josep Ruaix, el guanyador del premi honorífic.
Ruaix, al seu torn, ha assegurat que "cal no abandonar mai ni la tasca, ni l'esperança, un desig molt adient per temps convulsos com els que vivim".
Òscar Escuder, president de Plataforma per la Llengua, ha posat veu al clam de la sobirania catalana, enmig d'aplaudiments del públic assistent: "Demano als nostres governants que siguin prou hàbils, astuts i tenaços per tirar el país endavant i per fer efectiva la voluntat d'un poble.
Al darrere teniu un poble que no fallarà, i ho ha demostrat", ha reblat.
Actualment, els premis tenen dues modalitats: el Premi Martí Gasull i Roig i el Premi Especial del Jurat.
El primer s'atorga per votació popular a una persona física o jurídica que per l'exemplaritat de la seva tasca en defensa de la llengua catalana hagi contribuït de manera notable a la millora de la seva situació en l'àmbit lingüístic català.
El segon és honorífic i és concedit a persones que s'hagin distingit per la seva trajectòria.
Enguany, ha recaigut en Josep Ruaix.
Josep Ruaix, II Premi Especial del Jurat
Ruaix veu, així, destacada la seva llarga trajectòria de fidelitat a la llengua, amb actuacions en el camp gramatical, de la correcció, la traducció, la supervisió i l'estudi lingüístic.
Algunes d'aquestes es concreten, per exemple, en el manual El català en fitxes (1968), conegut popularment com les "fitxes Ruaix", un material que va permetre l'ensenyament del català durant el franquisme.
Més tard va continuar creant manuals d'èxit, com el Català fàcil (1983), que també van ajudar diverses generacions en l'aprenentatge del català.
Sobre el jurat i el premi
El jurat dels Premis Martí Gasull i Roig està format per personalitats de la cultura, la política i la societat catalanes.
En aquesta edició participen com a jurat el president de la Plataforma per la Llengua, Òscar Escuder; la mare de Martí Gasull, Pilar Roig; l'escriptor Jaume Cabré; la filòloga Rosanna Cantavella; l'expresidenta del Parlament, Carme Forcadell; el filòleg Jordi Manent; la presidenta de l'Acadèmia del Cinema Català, Isona Passola; el periodista de RAC1 Joan Maria Pou; i el director d'El Punt Avui, Xevi Xirgo.
El guanyador obtindrà un premi en metàl·lic de 3.000 € i se li lliurarà un guardó creat especialment per l'orfebre i joier Joaquim Capdevila.
Capdevila, que gaudeix de reconeixement internacional, ha dissenyat distincions com la Creu de Sant Jordi, la Medalla d'Or de la Generalitat de Catalunya o el guardó dels Premis Nacionals de Cultura.

Response: Catalunya Ràdio s’ha imposat a Cinemes Texas i a l’escola La Masia en el cinquè premi Martí Gasull i Roig. L’acte de lliurament, d’un marcat to reivindicatiu independentista, s’ha celebrat al Teatre Poliorama i ha comptat amb la participació de Carles Puigdemont per videotrucada, Roger Torrent i Carme Forcadell, els quals han defensat la llibertat d’expressió de l’emissora pública.


Instruction: Fes-me un resum que doni una visió general concisa de la informació més rellevant d'aquest text en les seves pròpies paraules.

Context:
Ràdio Associació de Catalunya ha lliurat aquest dijous al vespre a l'auditori ONCE els 17ns Premis Ràdio Associació, en què els productors i les ràdios de proximitat s'han endut el protagonisme.
Així, la productora d'El Matí de Catalunya Ràdio', Núria Ventura, ha rebut el guardó com a millor professional de l'any, mentre que 'Islàndia' d'Albert Om de RAC1 ha recollit el premi a millor programa de ràdio.
El millor programa de ràdio local ha estat per 'Les transmissions del Club Patinatge Artístic Olot', de Ràdio Olot, emissora que també ha estat distingida amb el nou Premi a la Integració per les seves transmissions de futbol de la Unió Esportiva Olot amb Pere Ribas, un nen invident.
L'altra novetat de l'edició d'aquest any, el Premi a l'Excel·lència, l'ha recollit l'equip d''El Barça Juga a RAC1' amb Joan Maria Pou pels darrers 9 minuts de la transmissió del partit FC Barcelona-PSG.
El president del jurat, Jordi Margarit, ha assegurat que els premis són la "festa" de l'espai català de comunicació.
En recollir el premi, Núria Ventura ha afirmat no prendre's el premi a nivell personal sinó que l'ha dedicat al col·lectiu de productors i ha tingut paraules de record per a Rafa Artigas –que fa "molts anys" que es dedica a la professió- i al recent traspassat Pere Tàpies.
Ràdio Olot a fet història en ser la primera emissora en fer el 'doblet' als premis i és que els de la Garrotxa s'han el guardó al millor programa de ràdio local per 'Les transmissions del Club Patinatge Artístic Olot', de Ràdio Olot, un espai que confirma que "si hi ha il·lusió, no hi ha res impossible".
L'emissora, a més, ha tornat a pujar a l'escenari poc després per recollir el nou guardó a la Integració per les seves transmissions de futbol de la Unió Esportiva Olot, que compten amb Pere Ribas, un nen invident d'onze anys.
En rebre l'estatueta, ha manllevat unes paraules de l'equip '7 de Ràdio' de Ràdio Banyoles -menció al Premi d'Integració- ha afirmat que la gent "veu les discapacitats però no les capacitats".
"Això és el què han vist els meus companys de classe, gràcies", ha reblat, moment en què la majoria de la platea s'ha posat dempeus.
Els premis estrenaven aquest any una segona categoria, la de l'Excel·lència, que ha rebut l'equip d''El Barça juga a RAC1' pels 9 darrers minuts de la transmissió 'La remuntada' del partit de Champions entre el FC Barcelona i el PSG.
Joan Maria Pou ha manifestat sentir-se "ple d'orgull" per rebre una distinció de la professió pels "8 o 9 minuts més importants de la carrera".
"Va ser un moment especial i pràcticament irrepetible i ho vam fer com ho fa RAC 1, treballant en equip", ha reblat.
De la seva banda, Albert Om ha agraït el premi al programa 'Islàndia' de RAC1 i l'ha dedicat a la gent que "cada dia cada dia va al programa per explicar històries" i a RAC 1, el director del qual li agrada arriscar "quan no en té cap necessitat".
Recordant una experiència personal, Om ha definit el programa com una "dutxa islandesa que neteja la mirada".
En la categoria del Millor programa d'innovació, el guardó se l'ha endut 'Els viatges de Carlos Carlos', de l'UPV Ràdio, l'emissora de la Universitat Politècnica de València.
L'únic premi audiovisual que s'atorga l'ha rebut aquest any TV3.
El conegut com a Guardó 1924 ha reconegut la programació especial en 'prime time' de la cadena pública amb motiu de la campanya d'acollida de refugiats 'Casa nostra, casa vostra'.
En rebre el premi, l'equip del programa ha celebrat que TV3 demostrés aquells dies "que és més pública que mai".
Mencions d'Honor
Les mencions d'honor han estat per a Jordi Hurtado, Joan Albert Argerich i Elisenda Roca per les seves respectives trajectòries radiofòniques i professionals fora d'aquest mitjà.
Així mateix, el jurat ha volgut reconèixer la pròpia associació de ràdios privades ARC, que celebra 25 anys.
A banda dels titulars dels diversos premis, el jurat també concedeix cada any mencions de qualitat en les diverses categories.
Entre aquestes destaquen les mencions a 'La República Santboiana', de Ràdio Sant Boi, i 'Badalona Matí', de Ràdio Ciutat de Badalona, en la categoria de millor programa de ràdio local; '7 de Ràdio' de Ràdio Banyoles, menció al Premi d'Integració; 'El compromís ciutadà' de Ràdio Estel; 'Territori clandestí' de Ràdio4; o 'PopAp' de Catalunya Ràdio i 'Territori Clandestí de Ràdio 4, mencions al Premi d'Innovació.
Les mencions de qualitat del Premi al millor programa de ràdio han estat per 'El club de la mitjanit' de Catalunya Ràdio i TV3 i 'La Gran Vida', d'IB3 Ràdio, mentre que les mencions a l'Excel·lència han estat per 'Govorit Radio Svoboda' de Ràdio Capital de Pals i l''Especial 50 anys.
Cap nen sense joguina' de Ràdio Barcelona – Ser Catalunya.

Response: Ràdio Associació Catalunya ha lliurat aquest dijous els 17ns Premis Ràdio Associació a l’auditori ONCE de Barcelona. Entre els premiats destaquen la productora d’El Matí de Catalunya Ràdio, Núria Ventura, que ha rebut el guardó com a millor professional de l'any, i Ràdio Olot, que s’ha endut el de millor programa de ràdio local i el premi a la integració.


Instruction: Fes un resum curt del text següent:

Context:
El jutge del Tribunal Suprem espanyol Pablo Llarena defensa que és imparcial en la causa penal contra els exiliats malgrat haver acceptat un guardó de l’organització ultraespanyolista Fundación Villacisneros.
Llarena ha refusat la recusació presentada per la defensa de Carles Puigdemont, Toni Comín i Clara Ponsatí, que demanaven que s’apartés de la causa perquè havia quedat acreditada la seva ideologia espanyolista i això en qüestionava “la imparcialitat imprescindible en relació amb aquesta causa”.
Amb tot, el jutge s’empesca un argument rocambolesc per a oposar-s’hi i diu que, a més d’aquesta distinció, n’ha rebut d’altres, com la medalla al mèrit de la Guàrdia Urbana de Barcelona, rebuda el 2011, amb Xavier Trias de batlle i Joaquim Forn de tinent batlle de la ciutat.
A més, hi afegeix que en aquell moment Puigdemont era batlle de Girona pel mateix partit que Trias.
L’acte de Llarena amb ultres espanyolistes que li pot complicar la vida
Llarena diu que haver rebut la medalla de la Guàrdia Urbana no va comprometre la seva neutralitat judicial i que ara tampoc no la compromet haver rebut la distinció de la Fundación Vallacisneros.
“Per a excloure el jutge predeterminat per la llei no n’hi ha prou d’aixecar sospites que no resultin objectivament raonables per a un observador extern”, diu en el seu informe.
La Fundación Villacisneros pren el nom de Villa Cisneros, el nom colonial espanyol de la ciutat de Dakhla, al Sàhara.
Segons que detalla la fundació, la seva existència es justifica “per a defensar els valors de l’humanisme cristià, la unitat i la història d’Espanya i la dignitat de les víctimes del terrorisme davant l’amenaça dels qui volen destruir la nació, difondre un relat fals de la història i legitimar els nacionalismes.”
Llarena fou lloat des de l’escenari pel seu paper en la causa judicial contra el procés.
El president de la Fundación Villacisneros, Íñigo Gómez-Pineda, va dir: “Es mereix el premi perquè ha defensat l’imperi de la llei, l’estat de dret i, en conseqüència, la nació espanyola.
Perquè ha decidit de complicar-se la vida per aquest compromís, a pesar dels insults, amenaces i agressions.”
En tot moment el van presentar com una víctima de la intolerància dels independentistes, per les protestes a casa seva a la Cerdanya, o quan sortia d’un sopar amb Jorge Fernández-Díaz a Mont-ras.
“Allò que més t’enalteix és l’atac dels enemics d’Espanya.
Quin orgull, que pintin la porta de casa teva, que surtis de sopar i vingui una gentussa a insultar-te”, va dir l’ex-vice-president del Tribunal Constitucional espanyol Ramón Rodríguez Arribas, que el 2018 en un acte al Círculo Ecuestre va comparar l’independentisme amb el nazisme i va respondre això quan li van demanar si s’hi podia dialogar: “Quin pare dialogaria sobre la prostitució de les seves filles?”
Malgrat l’afinitat política que li reconeix l’entitat ultraespanyolista, Llarena nega que en cap cas hagi dirigit cap persecució política contra els dirigents independentistes, i es justifica enumerant certes decisions judicials favorables als interessos de la defensa d’alguns encausats i, en conseqüència, contràries a les tesis de la fiscalia, l’advocacia de l’estat i Vox.
Posa d’exemple que no va empresonar preventivament els membres de la mesa del parlament –tot i que va mantenir tancada Carme Forcadell, que presidia la cambra–; que va decretar la llibertat sota fiança d’alguns membres del govern; que va arxivar la investigació a Artur Mas, Marta Pascal i Neus Lloveras; que no va acusar tots els investigats de rebel·lió, sedició o malversació; i que quan Meritxell Serret va abandonar l’exili i es va lliurar al Suprem no la va empresonar preventivament.
“Cap observador imparcial podria veure una manca d’imparcialitat per la reclamació dels fugits, tenint en compte que Meritxell Serret, una de les processades que compartia la situació de rebel·lia, va comparèixer voluntàriament davant d’aquest instructor, i se’n va acordar immediatament la llibertat, restant subjecte a allò que decideixi la sala enjudiciament del Tribunal Suprem, en funció de les pretensions de les parts”, diu Llarena.

Response: El jutge del Tribunal Suprem espanyol Pablo Llarena ha defensat la seva imparcialitat en la causa penal de Carles Puigdemont, Toni Comín i Clara Ponsatí. Ho ha fet després de refusar la recusació presentada per la defensa dels independentistes exiliats per haver acceptat un guardó de l’organització ultraespanyolista Fundación Villacisneros. Llarena ha negat qualsevol persecució política contra els dirigents independentistes.


Instruction: Fes un resum curt del text següent:

Context:
El president del Tribunal Constitucional (TC), Francisco Pérez dels Cobos, ha reconegut aquest dimecres durant el seu discurs de comiat del càrrec -cessa després que hagin pres possessió els quatre nous magistrats designats pel Senat- que problemes com "l'anomenat procés sobiranista" català "no poden ser resolts" per aquest òrgan i que, "per desgràcia", això és el que ha passat amb les resolucions dictades des que al març de 2014 es va acordar anul·lar la declaració pel dret a decidir que havia estat aprovada pel Parlament.
Ha considerat "urgent inexcusable", precisament per aquest motiu, fer una crida al diàleg polític per resoldre el cas.
Segons el parer de l'encara president del TC, la citada resolució del 2014 i les que l'han seguit en relació amb el procés sobiranista de Catalunya van pretendre dues coses que "per desgràcia no s'han aconseguit", admetent així el seu fracàs: "salvaguardar" i restaurar la legalitat constitucional, "i reconduir l'anomenat" dret a decidir a una aspiració política susceptible de ser defensada en el marc de la Constitució".
"Els problemes d'aquesta índole no poden ser resolts per aquest Tribunal, la funció del qual és vetllar per l'observança estricta de la Constitució", ha afegit, per insistir que els poders públics "i molt especialment els territorials" són els que estan "cridats a resoldre mitjançant el diàleg i la cooperació els problemes que es desenvolupen en aquest àmbit".
"Des d'aquell pronunciament nostre, la tensió no ha cessat", ha reconegut el president del TC, per afegir que per això la crida al diàleg polític segueix sent vàlida.
"Diré més, crec que s'han convertit en una necessitat inexcusable i urgent -ha afirmat-.
El diàleg polític en democràcia no pot ni ha de ser una realitat episòdica o conjuntural, a la qual es recorri quan les circumstàncies l'imposen, ja que pertoca a l'essència mateixa del sistema, la seva pràctica ha de ser permanent i a tots els nivells".
Aquest diàleg, segons Pérez dels Cobos, ha de practicar-se des del respecte a la Constitució i a la llei, "perquè quan aquestes no es respecten el primer deure de l'Estat és el de garantir la seva observança".
Catalunya "no és sobirana"
En relació amb la restauració de la legalitat constitucional, el president de TC ha recordat que les resolucions dictades han sortit al pas de l'atribució de la condició de sobirà "a qui d'acord amb el nostre text fonamental i amb el mateix Estatut no la té".
En aquest punt ha incidit que si en l'actual ordenament constitucional només el poble espanyol és sobirà "i ho és de manera exclusiva i indivisible, a cap altre subjecte o òrgan de l'Estat o a cap fracció d'aquest poble pot un poder públic atribuir-li la qualitat de sobirà ".
Per això, ha subratllat que el reconeixement al poble de Catalunya de la qualitat de sobirà resulta incompatible amb l'article 2 de la Constitució.
D'altra banda, ha incidit que el Tribunal va voler posar en relleu que si la Constitució és un límit, "també és un marc d'integració i de convivència obert a tothom en el qual totes les aspiracions caben sembri i quan es formulin i postulin de acord amb els principis i regles que ens hem donat ".
En aquest punt ha admès que el text de la Constitució "és reformable" tot i que "sempre que s'observin els procediments previstos a aquest efecte".
Catalá creu que el Consell d'Europa l'avala
Un dels motius pel qual el TC s'ha situat en l'ull de l'huracà polític ha estat la reforma de la llei de l'alt tribunal, que l'habilita per sancionar directament càrrecs electes.
Una mesura que ha comportat una estirada d'orelles per part de la Comissió de Venècia del Consell d'Europa.
Ho ha assegurat arran d'una pregunta del diputat d'En Comú Podem Jaume Moya, que ha demanat fer marxa enrere en la reforma perquè aquest informe "diu que el TC hauria de ser jutge de lleis i un àrbitre neutral", tot afegint que les noves atribucions a l'alt tribunal suposen "un gravíssim atac a aquesta esfera" i "el llença a l'arena política".
"La Comissió de Venècia avala la reforma, diu que és molt convenient tenir mecanismes per fer complir les sentències, i que l'opció adoptada per Espanya és vàlida", ha sentenciat, provocant que Moya hagi acabat dient que "potser aquest és un altre informe" per la interpretació que dona el ministre.

Response: En el seu discurs de comiat, l’actual president del Tribunal Constitucional, Francisco Pérez de los Cobos, ha reconegut que els problemes relacionats amb el procés independentista no poden ser resolts per aquest òrgan judicial. Segons ell, el TC ha fracassat a l’hora de salvaguardar la legalitat constitucional i emmarcar el dret a decidir dins dels preceptes de la Constitució.


Instruction: Fes un resum curt del text següent:

Context:
El debat sobre la confluència entre el PDeCAT i JxCat s'intensifica, quan falta un any per les properes eleccions municipals.
Després dels resultats del 21-D, el partit que dirigeix Marta Pascal aposta per traslladar la fórmula de JxCat a les eleccions del 2019.
Així ho ha explicat la portaveu del PDeCAT, Maria Senserrich, en una entrevista a l'ACN: "Som una mateixa cosa, hem de ser capaços que aquest moviment es traslladi a nivell municipal".
També apunta que caldria parlar de si aquesta estratègia s'aplica a Barcelona, en cas que es posi damunt la taula.
D'altra banda, Senserrich ha criticat la possible candidatura de l'exprimer ministre francès Manuel Valls per Cs a la capital catalana.
Segons la portaveu del PDeCAT, el partit taronja busca convertir les eleccions municipals en un plebiscit sense que Valls tingui cap projecte per la ciutat: "És un flac favor a la política i als barcelonins".
En l'entrevista, Senserrich insisteix que el Partit Demòcrata s'obre a valorar totes les propostes que puguin aparèixer de cara als comicis del 2019.
La formació està immersa aquests dies en les primàries entre Neus Munté i Carles Agustí per escollir el candidat del partit.
La portaveu del PDeCAT, preguntada sobre si podrien haver-hi unes noves primàries entre Munté o Agustí, i un candidat que representi JxCat, ha subratllat que la seva formació no posa "cap inconvenient" a res: "Som gent de parlar i escoltar, però ja ho veurem perquè no hi ha res sobre la taula i aquesta pantalla no existeix".
Així mateix, Senserrich ha insistit que l'objectiu és "sumar per ser més" i escoltar què demana la gent del carrer.
Encara sobre la fórmula de JxCat -que el 21-D va aconseguir ser la primera força independentista al Parlament-, l'exdiputada de JxSí ha deixat clar que en les municipals caldrà fer "coses similars" arreu del territori, perquè Catalunya no és un "país uniforme", sinó "molt divers i amb molta riquesa".
En aquest sentit, la portaveu del PDeCAT ha constatat que les persones que han d'encapçalar les llistes han de ser les "millors" per treballar en cada municipi, més enllà de si tenen carnet o no del partit, si són independents, i independentment del nom i la marca de la candidatura: "El que és prioritari és el projecte".
Així mateix, Senserrich ha deixat clar que no hi haurà municipis amb dues paperetes diferenciades entre PDeCAT i JxCat perquè "no tindria sentit".
L'efecte Valls
Pel que fa la possible candidatura de Valls dins la llista de Cs per Barcelona, Senserrich ha fet notar que "estaria bé" que un alcaldable es pogués votar a si mateix, ja que de moment l'exprimer ministre francès no estaria empadronat a la ciutat on va néixer -gairebé sempre ha viscut a França.
Tot i que la portaveu del PDeCAT creu que és molt "respectable" que qui vulgui es presenti a les llistes, també ha criticat que l'estratègia de Cs passi per escollir un cap de llista que sacsegi les municipals per convertir-les en un plebiscit sobre el procés: "Deixa molt que desitjar".
Tal com ha manifestat, la "primera prioritat" ha de ser el projecte per a Barcelona, i no vendre que Valls salvarà els ciutadans: "Han fet la casa per la teulada, i això m'entristeix, això no és prendre's seriosament la política municipal, és un flac favor als barcelonins", ha conclòs.
Preguntada sobre si la proposta del filòsof Jordi Graupera per fer unes primàries obertes a tota la ciutadania per bastir una llista unitària del sobiranisme pot servir pel "plebiscit" que plantejaria Valls, Senserrich s'ha limitat a dir que el PDeCAT està obert a parlar amb tothom.
De fet, la portaveu de la formació nacionalista ha subratllat que el propi Graupera ha remarcat que el Partit Demòcrata està disposat a parlar de la seva proposta: "És un plantejament que hi ha sobre la taula, i en tot cas ens basem en parlar del projecte que es vol per Barcelona", ha finalitzat Senserrich.

Response: La portaveu del PDeCAT, Maria Senserrich, ha assegurat que el partit vol traslladar la fórmula de Junts per Catalunya, que el 21-D es va convertir en la primera força independentista al Parlament, a les eleccions municipals. També ha criticat la candidatura de Manuel Valls per Ciutadans a Barcelona, la qual considera que no es pren seriosament la política municipal.


Instruction: Fes un resum curt del text següent:

Context:
El sector turístic de la Catalunya Central espera poder penjar el cartell de complet aquest mes d'agost.
Després d'una segona quinzena de juliol majoritàriament a l'alça, especialment a les zones més rurals, el sector preveu un agost molt bo.
De mitjana, a hores d'ara les reserves per al mes d'agost arriben al 75% a les zones rurals, per la qual cosa confien en les d'última hora per arribar a omplir.
Els majors registres se situen a les cases rurals del Berguedà, l'Anoia i el Solsonès, mentre que als establiments hotelers del Bages i Osona estan reservades aproximadament la meitat de les habitacions.
Pel que fa al perfil, a l'entorn rural predominen les famílies europees, principalment de França, el Regne Unit, Alemanya o Bèlgica, que busquen allunyar-se de les grans ciutats.
En el cas dels hotels, el perfil és més de client nacional.
L'Anoia és una de les comarques amb unes millors previsions per aquest mes d'agost.
Des de l'Associació per al Desenvolupament de l'Alta Anoia, Mireia Beltran explica que malgrat que l'ocupació se situa als nivells de l'any passat, les reserves s'han fet amb més antelació del que és habitual.
Després d'un juliol amb una mitjana que ha oscil·lat entre el 75% i 100% a les cases rurals, a hores d'ara bona part ja no tenen espai per a l'agost.
Pel que fa a la procedència, a diferència de la resta de l'any, a l'estiu predomina el client estranger.
Una situació similar és la que preveu el sector turístic del Solsonès.
Des de l'entitat Turisme Rural Associació del Solsonès (TRAS) reconeixen que malgrat que la primera quinzena de juliol va ser "fluixeta", al darrer tram del mes hi ha hagut remuntada.
L'ocupació del juliol s'ha situat entre el 60 i el 75%, amb bona part de les cases rurals penjant el cartell de "ple els caps de setmana".
Confien a poder millorar els números aquest agost, on, a aquestes alçades, les reserves ja se situen entre el 85 i el 100%.
Les cases rurals del Berguedà també podrien arribar a omplir a l'agost.
El president de l'Associació d'Agroturisme del Berguedà, Jordi Pellicer, explica que ja estan reservades entre el 80% i el 85% de les cases rurals.
El client predominant és estranger encara que també hi ha "molt de català".
Pel que fa al juliol, els números s'han mantingut, amb una ocupació que ha oscil·lat entre el 60% i el 65%.
Els millors registres s'han assolit durant la segona quinzena del mes i els caps de setmana.
Al Bages, segons el Gremi Hostaleria i turisme del Bages, a hores d'ara les previsions als hotels de la comarca per a l'agost superen ja el 50% d'ocupació.
Es tracta d'establiments hotelers situats a municipis com Manresa, Sant Fruitós, Sallent o Cardona.
Des de l'ens, Gerard Badia explica que els números se situen en la línia de les edicions passades.
Recorda que el Bages no és una comarca "amb massa turisme" a l'estiu i apunta al fet que bona part dels establiments hotelers "tenen com a client principal les empreses".
Montserrat és una de les zones turístiques per excel·lència del Bages i de la Catalunya Central.
La previsió d'ocupació de mitjana per a l'agost se situa a l'Hotel Abat Cisneros i a les Cel·les Abat Marcet en el 75%.
Es tracta d'unes dades similars a les d'altres anys i que, de fet, es mantenen en el temps perquè el perfil del visitant és d'una persona que repeteix, sobretot famílies de Catalunya.
Pel que fa al juliol, els números han estat lleugerament per sota, amb una ocupació que ha oscil·lat entre el 60 i el 65%, condicionada, expliquen, per les elevades temperatures que es van viure a principis de juliol.
Pel que fa a Osona, el mes de juliol els hotels han assolit registres forces variables, entre el 60 i el 100%, i amb un clar predomini del client del cap de setmana.
Segons dades de l'Associació d'Empresaris d'Hostaleria i Turisme del Moianès i d'Osona, les reserves per a l'agost se situen en aquest moment entre el 60% i el 90%.
No obstant això, l'entitat remarca que es tracta d'hotels on predomina la reserva d'última hora, pel que confien a tancar l'agost amb uns molt bons registres.

Response: El sector turístic de la Catalunya Central preveu un agost molt bo després d’una segona quinzena de juliol a l’alça. A les zones rurals, les reserves se situen en el 75%, mentre que als establiments hotelers estan reservades la meitat de les habitacions. Es confia en l’arribada de clients d’última hora per a poder penjar el cartell de complet.